Bira Menabrea

La bira Menabrea a l'é n'antica marca 'd bira fabricà da l'asienda ch'a l'ha l'midem nòm e che as treuva a Biela.

Sota costa marca, spantià 'nt ël mercà dai prim ani '90 dal Grop Forst, ma che a l'é ancora dla famija Thedy (ardité dij fondador ëd la società), a son fabricà minca agn 100.000 sentlìter ëd bira, dont na bon-a part a ven esportà a lë strangé.

Ant un sécol e mes ëd vita la bira Menabrea a l'ha vagnà vàire arconossiment e tra costi, nomach dël 1924, quatr premi ant j'esposission ëd Milan, Roma, Brussel e Paris.
Da j'ani '30 dël sécol ch'a fa XX vàire òsto a l'han decidù 'd ciamesse con sò nòm, nen mach a Biela (anté che davzin a la fàbrica a-i son na piòla e un ristorant), ma 'dcò a Noara e a Turin.

Sempre davzin a la fàbrica a-i é ël Musé dla bira con vàire oget ëstòrich che a mostro ij sistema che a son stàit dovrà për prodùe costa beivanda. 

 Stòria 
L'asienda a l'é fondasse coma atelié për la produssion ëd bira già dël 1846, mersì a la famija Welf ëd Gressoney e dij frej Tònio e Gian Batista Caracc, nàit a Bioj e che a l'avìo na cafeterìa a Biela.

Tra 'l 1854 e 'l 1864, restà soj a guidé 'l laboratòri, ij frèj Caracc a l'han vendù la birarìa për 95.000  lire ëd col'época a doi ostan, Jean Joseph Menabrea (che peui con l'unità italian-a dël 1861 a cangia sò nòm an Giuseppe) e Antonio Zimmerman.

L'asienda a resta peui mach ant le man ëd Menabrea e dij sò fieuj dël 1872 quand la rason social a dventa G. Menabrea e Figli.

La produssion ëd na Pilsner franch bon-a e ëd na scura ëd tipo "Monaco" (che a smija a fussa motobin apressià da Quintin Sela, polìtich e fondador dël Club Alpin Italian), a l'ha fàit cadò dël 1882 a Carlo Menabrea, fieul ëd Giusep, la nòmina a sivalié ëd l'Órdin ëd la Coron-a d'Italia arseivù da Umbert I.

Costa asienda ancheuj a l'é famosa përchè ant j'ani a l'é stàita bon-a a prodùe sempre pì bira sensa perde quaicòs sota la mira dla qualità: da j'8-10 mila lìter dël 1900 a son rivà a fene 100.000 lìter al di d'ancheuj.

Da j'ani '80, sempre con la famija Thedy coma guida, la bira Menabrea a l'ha angrandì ancora soa atività: l'angrandiment ëd la fàbrica 'd Biela, con la chërsùa dla produssion, a l'ha permëttù a l'asienda 'd seurte da na dimesion che, fin-a a col moment, a l'era stàita dzoratut provinsal.

Con l'ariv dël Grop Forst, dël 1991, l'asienda a l'ha avù dle possibilità an pì sensa përde soa identità, soa andipendensa e soa tradission.

Dël 1996 për selebré sò aniversari nùmer 150 a l'ha fàit n'edission special ëd bote con na scrita dzora la tichëtta dedicà a cost moment.

Dël 2005 l'asienda a l'ha creà la Strong, na Dobi Malt a 6,5 Gré, cola con ël tass alcòlich pì àut antra le bire ch'a fa.

 Anliure esterne 
 Sit ëd la Menabrea

Categorìa:Bira